រដ្ឋមន្ត្រី​ក្រសួង​អប់រំ​សហរដ្ឋ​អាមេរិក​ជំរុញ​ឲ្យ​បើក​សាលារៀន​ឡើង​វិញ
អ្នកស្រី​បាន​លើក​ឡើង​ថា អ្នក​វិទ្យាសាស្ត្រ​ជឿ​ថា កុមារ​មិន​ចម្លង​ជំងឺ​នេះ​ដូច​កម្រិត​ដែល​មនុស្ស​ពេញ​វ័យ​ចម្លង​នោះ​ឡើយ។
វ៉ាស៊ីនតោន — រដ្ឋមន្ត្រីក្រសួងអប់រំសហរដ្ឋអាមេរិកអ្នកស្រី Betsy DeVos កាលពីថ្ងៃអាទិត្យម្សិលមិញ បានជំរុញសហគមន៍មូលដ្ឋាននានានៅទូទាំងសហរដ្ឋអាមេរិកឲ្យបើកសាលារៀនឡើងវិញនៅក្នុងរយៈពេលប៉ុន្មានសប្ដាហ៍ខាងមុខ ដោយមានការបង្រៀនផ្ទាល់ក្នុងថ្នាក់ចំនួន ៥ ថ្ងៃក្នុងមួយសប្ដាហ៍។ អ្នកស្រីបាននិយាយថា ការបើកសាលារៀនឡើងវិញនេះគឺមានសុវត្ថិភាពទាំងស្រុង ទោះបីជាចំនួននៃករណីឆ្លងជំងឺកូវីដ១៩ នេះកើនឡើងថ្មីខ្ពស់ក៏ដោយ។ នៅក្នុងកម្មវិធីពិភាក្សានៃទូរទស្សន៍ Fox News និងទូរទស្សន៍ CNN អ្នកស្រី DeVos បានជំទាស់ទៅនឹងដំបូន្មានរបស់អ្នកជំនាញផ្នែកសុខភាព និងអាជ្ញាធរថ្នាក់រដ្ឋ និងថ្នាក់មូលដ្ឋាន ដែលប្រឆាំងនឹងការបើកសាលារៀនពេញទំហឹងឡើងវិញ ដែលភាគច្រើនត្រូវបានបិទតាំងពីខែមីនាមក នៅពេលដែលជំងឺកូវីដ១៩ បានវាយលុកពាសពេញប្រទេស។ នៅពេលបច្ចុប្បន្ននេះ សហរដ្ឋអាមេរិកមានករណីឆ្លងជំងឺកូវីដ១៩ ចំនួន ៦ ម៉ឺនករណី ឬក៏ច្រើនជាងនេះក្នុងមួយថ្ងៃ ដោយជារឿយៗមានការកើនឡើងប្រចាំថ្ងៃខ្ពស់ជារៀងរាល់ថ្ងៃក្នុងពេលមួយសប្ដាហ៍កន្លងមកនេះ។ អ្នកស្រី DeVos បានបញ្ជាក់នៅក្នុងកម្មវិធី «Fox News Sunday» ថា៖ «ការចូលរៀនវិញគឺពិតជាសំខាន់។ ទិន្នន័យកន្លងមកបានបង្ហាញថា វាមិនមានគ្រោះថ្នាក់នោះទេ»។ អ្នកស្រីបានលើកឡើងថា អ្នកវិទ្យាសាស្ត្រជឿថា កុមារមិនចម្លងជំងឺនេះដូចកម្រិតដែលមនុស្សពេញវ័យចម្លងនោះឡើយ។ អ្នកស្រី DeVos បានបញ្ជាក់ប្រាប់ទូរទស្សន៍ CNN ថា៖ «មានតម្រូវការចាំបាច់ឲ្យកុមារចូលរៀន។ សាលារៀនចាំបាច់ត្រូវតែបើកឡើងវិញ»។ ប៉ុន្តែអ្នកស្រីបានអនុញ្ញាតថា នៅក្នុងសហគមន៍ណាដែលអត្រាឆ្លងជំងឺនេះកើនឡើងភ្លាមៗ ការរៀនតាមអនឡាញអាចធ្វើឡើង «រយៈពេលប៉ុន្មានថ្ងៃ»។ អ្នកស្រីបានប្រាប់ទូរទស្សន៍ Fox News ថា៖ «នៅកន្លែងណាដែលមានការឆ្លងខ្លាំងក្លា យើងត្រូវតែដោះស្រាយជាមួយបញ្ហានោះ»។ មជ្ឈមណ្ឌលគ្រប់គ្រង និងបង្ការជំងឺសហរដ្ឋអាមេរិក បានផ្សព្វផ្សាយការណែនាំសម្រាប់ការបើកសាលារៀនឡើងវិញ ដែលអំពាវនាវឲ្យសិស្សពាក់ម៉ាស់ និងរក្សាគម្លាតពីអ្នកដទៃយ៉ាងតិច ២ ម៉ែត្រ ដែលនេះគឺជារឿងដែលមិនអាចទៅរួចទាំងស្រុងនៅតាមសាលារៀនភាគច្រើននៅក្នុងសហរដ្ឋអាមេរិក៕